Abisko
Store norske leksikon,Geografi,Verdens geografi,Europa,Sveriges geografi
Abisko er et turiststed i Lappland i Sverige, i Norrbottens län, ved mellomriksvegen og jernbanen mellom Kiruna og Narvik, ved elva Abiskojåkkas utløp i Torneträsk, 388 meter over havet. Vest for jernbanestasjonen ligger Abisko turiststasjon med fjellhotell, vandrerhjem med mer. Abisko er det nordlige endepunktet for den 440 kilometer lange turveien Kungsleden. Allerede i 1903 ble Abisko naturvetenskapliga station åpnet i forbindelse med byggingen av Ofotbanen. Her er det blant annet drevet langvarig forskning på klima og klimaendringer i Arktis.
Abisko nasjonalpark ble opprettet i 1910 som Sveriges første nasjonalpark. Den har et areal på 77 kvadratkilometer. Parken er en av Europas eldste. Nasjonalparken ligger på begge sider av Abiskojåkka og omfatter glissen skogsmark, med bjørk, og skråningene av fjellet Nuolja, som når opp til 1169 meter over havet. Området har et rikt plante- og dyreliv, og er særlig kjent for sin canyon. Les mer i Store norske leksikon Sverige Eksterne lenker Abisko nationalpark på sverigesnationalparker.se